ប៉ូលិស​បាន​ចាប់​ខ្លួន​​និង​វាយ​ដុំ​មេ​ដឹកនាំ​បាតុ​កម្ម​អ្នក​ភូមិ​បឹងកក់
ការ​ប៉ះ​ទង្គិច​គ្នា​នេះ​មាន​ឡើង​នៅ​ពេល​អ្នក​តវ៉ា​ព្យាយាម​ជួប​លោក​បាន​គីមូន​​ដើម្បី​សម្តែង​ទុក្ខ​កង្វល់​របស់​ខ្លួន។
មេដឹកនាំតវ៉ាម្នាក់បានទទួលរងរបួសជាទម្ងន់ និងអ្នកតវ៉ាជាស្ត្រីបួននាក់ផ្សេងទៀតបានរងរបួស ខណៈដែលប៉ូលិសបានប៉ះទង្គិចជាមួយអ្នកតវ៉ាមកពីសហគមន៍បឹងកក់ដែលប៉ុនប៉ងចូលទៅសម្តែងមតិប្រាប់លោក Ban Ki-moon អគ្គលេខាធិការអង្គការសហប្រជាជាតិអំពីទុក្ខព្រួយរបស់ពួកគាត់ដោយសារការបណ្តេញចេញដោយបង្ខំ។ អង្គការសិទ្ធិបានថ្កោលទោសអំពើហិង្សានេះ និងបានសម្តែងនូវការអាណិតអាសូរចំពោះជនរងគ្រោះ។ នៅថ្ងៃព្រហស្បតិ៍នេះ កងសន្តិសុខប៉ូលិសបានចាប់ខ្លួន និងវាយដុំមេដឹកនាំបាតុកម្មដែលប៉ុនប៉ងដឹកនាំអ្នកភូមិបឹងកក់ប្រមាណ៣០នាក់ចូលទៅក្បែរក្បួនរថយន្តរបស់លោក Ban Ki-moon អគ្គលេខាធិការអង្គការសហប្រជាជាតិ ដើម្បីសម្តែងទុក្ខកង្វល់អំពីការបណ្តេញចេញដោយបង្ខំ។ កងសន្តិសុខប៉ូលិសជាង៣០០នាក់ដែលប្រដាប់ដោយកាំភ្លើង ដំបងឆក់ និងខែលបានដាក់ពង្រាយនៅតាមផ្លូវមុខមន្ទីរពេទ្យមិត្តភាពកម្ពុជា-សូវៀត និងបានប៉ះទង្គិចជាមួយក្រុមអ្នកតវ៉ា និងបានចាប់ខ្លួនមេដឹកនាំធ្វើការតវ៉ា។ កងបង្ក្រាបបាតុកម្មបានសម្រុកចូលទៅចាប់មេដឹកនាំធ្វើការតវ៉ាដែលការពារដោយអ្នកតវ៉ាជាស្ត្រីប្រមាណ១០នាក់។ ប៉ូលិសបានចាប់គ្រៀកក និងវាយបែកក្បាលលោកសួន សុភ័ណ្ឌ ចេញឈាម មុននឹងដាក់ចូលទៅក្នុងរថយន្តប៉ូលិស ដឹកទៅកាន់សាលាខណ្ឌចំការមន បន្ទាប់មកដឹកទៅកាន់ខណ្ឌដូនពេញ មុននឹងដឹកទៅកាន់មន្ទីរពេទ្យ។ ក្បាលរបស់លោកសួន សុភ័ណ្ឌបានហូរឈាម និងមានអការៈហាក់ដូចជាមិនដឹងខ្លួន នេះបើយោងតាមសាក្សីឃើញផ្ទាល់ភ្នែក។ លោក សួន សុភ័ណ្ឌ មេដឹកនាំតវ៉ា បានថ្លែង មុនពេលចាប់ខ្លួនថា លោកមកទីនេះដើម្បីទាមទារសិទ្ធិ និងដើម្បីការពារសិទ្ធិ ប៉ុន្តែប៉ូលិសបានបំបែកក្រុមអ្នកតវ៉ា។ លោកសួន សុភ័ណ្ឌបានបន្តថា លោកមានការសោកស្តាយណាស់ចំពោះការរារាំងរបស់អាជ្ញាធរនេះ។ «ជយោ! ប្រជាពលរដ្ឋខ្មែរ។ ប្រជាពលរដ្ឋខ្មែរត្រូវបានគេបណ្តេញចេញពីកន្លែងមួយទៅកន្លែងមួយដោយរំលោភច្បាប់យ៉ាងគឃ្លើន។ ថ្ងៃនេះគ្រាន់តែប្រជាពលរដ្ឋមួយក្តាប់តូចមកចង់ជួប និងមកដាក់ញត្តិជូនលោក Ban Ki-moon អគ្គលេខាធិការអង្គការសហប្រជាជាតិ តែត្រូវបានគេហាមប្រាម គេបំបែកកម្លាំង។ ខ្ញុំព្យាយាមរៀបកម្លាំង តែនៅតែគេបំបែក។» អ្នកតវ៉ាជាស្ត្រីប្រមាណ១០នាក់បាននាំគ្នាឡោមព័ទ្ធជុំវិញលោកសួន សុភ័ណ្ឌ ក្នុងកិច្ចខិតខំប្រឹងប្រែងការពារមេដឹកនាំធ្វើការតវ៉ា ដើម្បីកុំឲ្យប៉ូលិសចាប់ខ្លួន។ អ្នកស្រីគង់ ចាន់ថា អាយុ៤២ឆ្នាំ រស់នៅក្នុងភូមិ២៤នៃសហគមន៍បឹងកក បានថ្លែង ក្រោយពីការចាប់ខ្លួនមេដឹកនាំធ្វើការតវ៉ាថា អ្នកស្រីមានការឈឺចាប់ណាស់ដែលអាជ្ញាធរបានរំលោភបំពានមកលើប្រជាពលរដ្ឋបឹងកក់ និងការបណ្តេញចេញពួកគាត់ពីផ្ទះសម្បែងដោយបង្ខំ។ «ប៉ូលិសសាហាវណាស់។ ប៉ូលិសបានដាល់ខ្ញុំ។ នេះហើយជាស្លាកស្នាម។ លោក Ban Ki-moon ជួយមើលពួកខ្ញុំផង។ ប៉ូលិសអាក្រក់ណាស់ មកវ៉ៃមនុស្សឈាមក្បាល។ គាត់មកដាល់ខ្ញុំ។ គាត់មកវ៉ៃខ្ញុំ។ ខ្ញុំមានការឈឺចាប់ណាស់»។ លោកស៊ៀ ភារ៉ុម នាយលេខាក្រុមការងារពិសេសសិទ្ធិលំនៅដ្ឋាន បានបញ្ជាក់ថា នៅក្នុងការប៉ះទង្គិចគ្នានេះ អ្នកតវ៉ាជាស្ត្រីបួននាក់បានរងរបួសដោយហើមមុខ ដៃ និងស្នាមរបួសក្បាលជង្គង់។ «ខ្ញុំឃើញគាត់ក្អួតធ្លាក់ឈាមតាមមាត់។ យើងមិនទាន់បានដឹងអំពីការពិនិត្យរោគវិនិច្ឆ័យរបស់គ្រូពេទ្យនៅឡើយទេ។ ក្បាលរបស់គាត់ឃើញមានស្នាមបែកចេញឈាម។ ផ្ទៃមុខរបស់គាត់ហើមខ្លាំងតែម្តង»។ លោកស្រីពុង ឈីវកេក ប្រធានអង្គការសិទ្ធិមនុស្ស Licadho បានថ្កោលទោសអំពើហិង្សានេះ។ លោកស្រីបានបញ្ជាក់ថា លោកស្រីសូមសម្តែងនូវការអាណិតអាសូរជនរងគ្រោះ និងមិនចង់ឃើញអំពើហិង្សាបែបនេះកើតឡើងនៅពេលអនាគតម្តងទៀតទេ។ មន្ត្រីប៉ូលិសបាននិយាយថា អំពើហិង្សានេះបានកើតមានឡើង ខណៈដែលក្រុមអ្នកតវ៉ាមិនបានគោរពបទបញ្ជារបស់ប៉ូលិស៕